
Suatu hari pada musim panas, Jimmy sang arnab kecil dan dua abangnya sedang menunggang basikal mereka. Ayah mereka duduk di kawasan belakang rumah sambil membaca buku.

Dua adik-beradik arnab yang lebih tua ketawa dengan kuat semasa mereka berlumba. Jimmy cuba mengejar dengan basikal beroda latihan.

“Hei, tunggu saya! Saya pun mahu berlumba juga!” jeritnya. Tetapi abang-abangnya sudah berada di hadapan yang jauh dan basikalnya pula terlalu kecil.

Sebentar kemudian abang-abangnya pulang, terkekeh-kekeh antara satu sama lain. “Ini tidak adil,” jerit Jimmy. “Saya mahu menunggang basikal besar abang juga.”

“Tapi Jimmy, kamu terlalu kecil,” kata abangnya yang sulung.

“Dan kamu tidak tahu pun cara menunggang basikal beroda dua,” kata abangnya yang tengah.

“Saya bukannya kecil!” jerit Jimmy. “Saya boleh buat semua perkara yang kamu boleh buat!”

Dia berlari ke tempat abang-abangnya dan menyambar salah satu basikal. “Lihat saja nanti!” katanya.

“Hati-hati!” jerit abangnya yang sulung, tetapi Jimmy tidak dengar.

Dengan mengangkat kakinya ke atas, dia cuba memanjat basikal yang besar itu. Pada ketika itu, dia hilang keseimbangan dan jatuh ke tanah, terus berada di dalam lopak lumpur.

Kedua-dua abangnya ketawa.

Jimmy melompat bangun dan menyapu tangannya yang berlumpur di atas seluarnya yang juga kotor.

Ini menyebabkan abang-abangnya ketawa lebih kuat.

“Maaf, Jimmy,” kata abang sulungnya sambil ketawa. “Sangatlah lucu.”

Jimmy tidak dapat menahan sabar lagi. Dia menendang basikal dan lari balik ke rumah dengan air mata mengalir menuruni pipinya.

Ayah memerhatikan anak-anak lelakinya dari kawasan belakang rumah. Dia menutup buku dan menuju ke arah Jimmy.

“Sayang, apa yang terjadi?” ayah bertanya.

